Santiago Niño Becerra  diz munches coses. De fechu lleva diciéndoles dende 2005, cuando'l mundu capitalista vivía na eterna primavera y los pisitófilos creditófagos salíen trunfantes a los balcones de los zulinos creyéndose más clientes del bancu qu'esclavos, aquella época na que una colomina nun yera un pisu, sinón una inversión que nunca baxaba y el paru una alcordanza entrañable de los ochenta como Naranjito. Solo unos pocos atendieron pa elles.    Agora diz que pal 2070 vamos vivir nun mundu onde lo individual pierda sentíu en favor de lo colectivo, basáu na collaboració, el repartu y el aprovechamientu racional de recursos y onde la xente viva d'alcuerdu coles sos necesidaes, non de los caprichos. Pa mio idea qu'esti tipu de sociedá tien un nome, pero nun ye  cuestión d'asustar a la xente.    Lo que yo pienso al respectu recuérdame al personaxe d' Andamios, la novela de Benedetti na qu'había un rapacín al que-y contaren que la próxima revolución diba a ser nel 2017 y él creyólo, contentu con solo pensar que tovía diba ser mozu desa pa disfrutalo. Curiosamente, naide piensa que puea ser de los que caen pola causa.    ¡Y onde voi dir yo yá con 88 años!